DOI: 10.14457/tu.the.2014.303
title: การศึกษาทัศนคติของวัยรุ่นที่มีความสนใจใช้บริการศัลยกรรมในเขตกรุงเทพมหานคร

description: การใช้บริการศัลยกรรมเสริมความงามในปัจจุบันถือเป็นกระแสที่กำลังนิยมและมีแนวโน้มพุ่งสูงขึ้นเรื่อยๆในสังคมไทย โดยเฉพาะในกลุ่มวัยรุ่นอายุ 17-24 ปี ที่มีความสนใจในการทำศัลยกรรมเสริมความงามกันมากขึ้นกว่าแต่ก่อนมาก ส่วนหนึ่งมาจากปัจจัยทางด้านสังคมเห็นที่เห็นความสำคัญของความงามจากภายนอกเป็นสำคัญ เกิดการยอมรับในการทำศัลยกรรมเสริมความงามอย่างกว้างขวาง โดยมองว่าการทำศัลยกรรมเสริมความงามเป็นเรื่องปกติที่จะใช้พัฒนารูปลักษณ์ภายนอกของตนให้ดูดียิ่งขึ้น เพื่อเพิ่มความมั่นใจ รวมทั้งสร้างโอกาสและความก้าวหน้าในอาชีพการงาน ความรัก หรือการเข้าสังคม นอกจากนี้เทคโนโลยีทั้งด้านการสื่อสารและการแพทย์ที่พัฒนาขึ้นก็ช่วยเพิ่มความมั่นใจให้ผู้บริโภคเป็นอย่างดี ด้วยความนิยมดังกล่าวทำให้ในปัจจุบันเกิดสถานประกอบการเกี่ยวกับศัลยกรรมเสริมความงามเพิ่มขึ้นมากมาย การศึกษาเกี่ยวกับทัศนคติต่อศัลยกรรมเสริมความงามจะเป็นประโยชน์ต่อผู้ประกอบการธุรกิจและนักการตลาดในการตัดสินใจเลือกใช้กลยุทธ์ทางการตลาดอื่นได้อย่างเหมาะสมงานวิจัยฉบับนี้มีวัตถุประสงค์เพื่อศึกษาทัศนคติของกลุ่มวัยรุ่นที่มีความสนใจใช้บริการศัลยกรรมในเขตกรุงเทพมหานคร ตลอดจนศึกษาทัศนคติความแตกต่างระหว่างลักษณะของประชากรศาสตร์ของผู้ที่สนใจทำศัลยกรรมและระหว่างกลุ่มที่เคยและไม่เคยทำศัลยกรรมแต่มีความสนใจที่จะทำ โดยกรอบแนวคิดการวิจัยฉบับนี้มีการศึกษาภายใต้ ทฤษฎีความแตกต่างระหว่างบุคคล  AIO Framework ทฤษฎี Self-Concept Theories และข้อมูลจากงานวิจัยเกี่ยวกับการศึกษาปัจจัยที่ส่งผลต่อทัศนคติในการทำศัลยกรรม ซึ่งได้แก่ ค่านิยมในสังคม ประสบการณ์จากคนรอบข้าง (Interpersonal experiences) และการมองเห็นคุณค่าในตนเอง (Self-Esteem) โดยการวิจัยในครั้งนี้เป็นการวิจัยเชิงคุณภาพ (Qualitative Research) ใช้วิธีการสัมภาษณ์เชิงลึก(In-depth Interview) กับกลุ่มตัวอย่างจำนวน 21 คน โดยมีการกำหนดขอบเขตการศึกษาคือ กลุ่มวัยรุ่นนักเรียนที่กำลังอยู่ในช่วงศึกษาต่อมหาวิทยาลัย (17-18 ปี) นิสิตนักศึกษาระดับมหาวิทยาลัย (19-22 ปี) ที่กำลังศึกษาทั้งโรงเรียนและมหาวิทยาลัยของรัฐบาลและเอกชนในเขตกรุงเทพมหานคร ทั้งกลุ่มที่เคยทำและไม่เคยทำศัลยกรรมความงาม แต่มีความสนใจจะใช้บริการศัลยกรรมเสริมความงามบนใบหน้าและทรวงอกภายในระยะเวลา 2 ปี จากนั้นใช้วิธีการบรรยายเชิงพรรณนาในการอภิปรายและสรุปผลการวิจัยผลการศึกษาพบว่าองค์ประกอบแต่ละตัวมีทั้งส่งผลที่เหมือนกันและต่างกันระหว่างกลุ่มตัวอย่าง โดยองค์ประกอบที่ส่งผลไม่แตกต่างกัน คือประสบการณ์จากคนรอบข้างซึ่งมีความน่าเชื่อถือมากที่สุดในองค์ประกอบทั้งหมด ส่งผลโดยตรงต่อการมองศัลยกรรมทั้งบวกและลบ ถือเป็น Influencer หลักที่ทำให้เกิดความตั้งใจที่จะใช้บริการศัลยกรรม และอีกหนึ่งองค์ประกอบคือค่านิยมต่อความงาม โดยทุกคนมองว่ารูปลักษณ์ภายนอกสำคัญที่สุด รองลงมาด้วยความรู้ความสามารถที่เสริมให้เป็นผู้หญิงที่สมบูรณ์แบบ ส่วนองค์ประกอบที่ส่งผลแตกต่างกันระหว่างกลุ่ม คือการมองเห็นคุณค่าในตนเอง ในกลุ่มที่ไม่เคยทำศัลยกรรมจะมีการเปรียบเทียบตนกับดารา จึงมองคุณค่าในตนเองต่ำมาก แต่ในกลุ่มที่เคยทำศัลยกรรมจะเปรียบเทียบตนกับคนทั่วไปที่มีชื่อเสียงเพราะหน้าตาที่ดี ความต้องการที่จะเป็นอย่างพวกเขาจึงทำให้รู้สึกด้อยค่าในตนเอง องค์ประกอบต่อมาคือการรับสื่อ โดยกลุ่มที่ไม่เคยทำศัลยกรรม สื่อจะส่งผลกระทบโดยตรงต่อความรู้สึกมาก ข้อมูลด้านความสำเร็จจะทำให้เกิดความสนใจที่จะทำศัลยกรรม แต่ในกรณีผิดพลาดจะทำให้เกิดความลังเลจนไม่อยากทำศัลยกรรม แต่สามารถแก้ไขให้มองศัลยกรรมในเชิงบวกได้ด้วยการให้ความรู้และการทำให้เห็นกรณีที่ดีจำนวนมาก แต่ในกลุ่มที่เคยทำศัลยกรรมสื่อจะไม่กระทบต่อความรู้สึกเท่าไรนัก ทั้งหมดนี้ทำให้ทุกคนมีทัศนคติที่เป็นบวกต่อศัลยกรรมเสริมความงาม แต่มีความแตกต่างในการมองประโยชน์จากการทำศัลยกรรม ซึ่งนอกจากจะได้ความมั่นใจและความรู้สึกดีต่อตนเองแล้ว ในกลุ่มวัยรุ่นตอนต้นยังมองว่าศัลยกรรมช่วยเพิ่มโอกาสด้านความรักเป็นหลัก แต่ในกลุ่มวัยรุ่นตอนปลายมองว่าศัลยกรรมช่วยเพิ่มโอกาสในอาชีพการงานและการเข้าสังคม ทั้งนี้ทัศนคติที่ดีส่งผลต่อความตั้งใจในการใช้บริการศัลยกรรม แต่ในกลุ่มวัยรุ่นตอนต้น ผู้ปกครองจะเข้ามามีอิทธิพลเนื่องจากเป็นผู้รับผิดชอบค่าใช้จ่าย ส่วนในกลุ่มวัยรุ่นตอนปลายจะไม่มีใครมีอิทธิพลเหนือกว่าตน เพราะรับผิดชอบค่าใช้จ่ายด้วยตนเอง